ምርጫ ቦርድ ግንቦት 9 ቀን ሠልፍም ሆነ ስብሰባ ማድረግ እንደማይቻል አስታወቀ
የኢትዮጵያ ብሔራዊ ምርጫ ቦርድ ይፋ ባደረገው የ2007 ዓ.ም. ጠቅላላ የምርጫ የጊዜ ሰሌዳ መሠረት ግንቦት 9 ቀን 2007 ዓ.ም. ‹‹ስለ ድምፅ አሰጣጡ ሒደት ለመራጮች የአንድ ቀን ገለጻ በየቀበሌው የሚሰጥበት ዕለት›› በመሆኑ፣ ማንኛውም ዓይነት ይህን ፕሮግራም ሊያደናቅፍ የሚችል ሠልፍ ማካሄድም ሆነ ስብሰባ መጥራት እንደማይቻል አስታወቀ፡፡ ሰማያዊ ፓርቲ በዕለቱ የጠራው ስብሰባም በዚሁ ምክንያት መሰረዙን ገልጿል፡፡የቦርዱ የሕዝብ ግንኙነት ዳይሬክቶሬት ዳይሬክተር አቶ ደምሰው በንቲ፣ በዕለቱ ማንኛውም ዓይነት ሠልፍም ሆነ ስብሰባ በማንኛውም አካል ማድረግ እንደማይቻል  ለሪፖርተር ገልጸዋል፡፡አቶ ደምሰው፣ ‹‹ቦርዱ ይህን የጊዜ ሰሌዳ ይፋ ያደረገው ፓርቲዎች በተስማሙበት መሠረት ቀደም ብሎ ነው፡፡ ስለሆነም በዕለቱ የትኛውም ፓርቲ ሆነ መንግሥት ሠልፍና ስብሰባ መጥራት አይችሉም፤›› ብለዋል፡፡ ሰማያዊ ፓርቲ ግንቦት 9 ቀን 2007 ዓ.ም. ከጠዋቱ ሦስት ሰዓት እስከ ዘጠኝ ሰዓት ድረስ ለማካሄድ አቅዶት የነበረው ሕዝባዊ ስብሰባ ከአስተዳደሩ ዕውቅና እንዳልሰጠው ገልጾ ነበር፡፡የአዲስ አበባ ከተማ አስተዳደር የከንቲባ ጽሕፈት ቤት ለፓርቲው በደብዳቤ እንዳስታወቀው፣ ፓርቲው ስብሰባውን ለማድረግ ያቀደበት ቦታ (መስቀል አደባባይ) ከፍተኛ የሆነ የትራፊክ መጨናነቅ ያለበት ነው፡፡ በርካታ የከተማው ነዋሪዎች የሚተላለፉበትና በከተማዋ የዕለት ተዕለት እንቅስቃሴ ላይ ከፍተኛ ተፅዕኖ የሚፈጥር በመሆኑ፣ የአደባባይ ስብሰባውን ዕውቅና ለመስጠትና የፀጥታ ኃይል በመመደብ አስፈላጊውን ጥበቃ ለማድረግ እንደሚቸገርም አስታውቋል፡፡ ከዚህ በተጨማሪም ፓርቲው በሌላ ቦታና ቀን ጥያቄውን ሲያቀርብ አስፈላጊውን ትብብር እንደሚያደርግ ገልጿል፡፡ሆኖም ሰማያዊ ፓርቲው ሚያዝያ 14 ቀን 2007 ዓ.ም. በተመሳሳይ ሥፍራ ሰላማዊ ሠልፍ ተጠርቶ እንደነበር አስታውሶ፣ ‹‹ሰማያዊ ፓርቲ ለተመሳሳይ ተግባር እንዳይጠቀምበት ለመከልከል የተደረገው ሙከራ እጅግ አደገኛና በዚህ አገር ዜጎች መካከል ግልጽ አድልኦ የሚያደርስ ውሳኔ ሆኖ አግኝተነዋል፤›› በማለት ተቃውሟል፡፡‹‹ሕዝባዊ ስብሰባውን በመስቀል አደባባይ እንዳናደርግ በምክንያትነት የቀረቡት ጉዳዮች በሕግ ተቀባይነት የሌላቸው በመሆናቸው፣ ፓርቲያችን አስቀድሞ ባሳወቀው መሠረት በተጠቀሰው ቀንና ቦታ ሕዝባዊ ስብሰባውን እንደሚያካሂድ የከተማ አስተዳደሩ አውቆ አስፈላጊውን ትብብር እንዲያደርግልን በድጋሚ እናሳውቃለን፤›› በማለት ስብሰባውን እንደማይሰርዝ አስታውቋል፡፡ ሰማያዊ ፓርቲ ሚያዝያ 29 ቀን 2007 ዓ.ም. ‹‹ብሔራዊ ምርጫ ቦርድ በሕግ የተሰጠውን ኃላፊነት እንዲወጣ ስለመጠየቅ›› በሚል ርዕስ በጻፈው ደብዳቤ፣ በአዋጅ 532/99 አንቀጽ 58 (1) የተሰጠውን መብቱን እንዲያስከብርለት ቦርዱን ጠይቋል፡፡የአዋጅ አንቀጽ 58 (1) ‹‹አንድ ዕጩ ተወዳዳሪ በዕጩነት ተመዝግቦ መታወቂያውን ካገኘበት ቀን አንስቶ ምርጫው ሁለት ቀን እስኪቀረው ድረስ ከአስተዳደሩም ሆነ ከማዘጋጃ ቤቱ ፈቃድ ሳይጠይቅ በጽሑፍ በማሳወቅ ብቻ ሕጋዊ ግዴታዎችን በማክበር፣ በራሱም ሆነ በደጋፊዎቹ አማካይነት የድጋፍ ስብሰባዎችን የመጥራት ወይም ሰላማዊ ስብሰባዎችን የመጥራት ወይም ሰላማዊ ሠልፍ የማደራጀት መብት አለው. . .›› የሚል እንደሆነ በመጥቀስ፣ ምርጫ ቦርድ በጉዳዩ ጣልቃ ገብቶ መፍትሔ እንዲሰጠው ጠይቋል፡፡አቶ ደምሰው የሠልፉን ጉዳይ የአዲስ አበባ አስተዳደር እንደሆነ አስረድተው፣ ምርጫ ቦርድ ግን በዕለቱ ለማከናወን ካቀዳቸው ዓበይት ክንዋኔዎች አንዱ በመሆኑ፣ በዕለቱ ምንም ዓይነት ስብሰባም ሆነ ሠልፍ ማካሄድ የማይቻል መሆኑን አስታውቀዋል፡፡